የአዲስ አበባ ከተማ መንገዶች ባለሥልጣን የ12 ቢሊዮን ብር በጀት ጥያቄ ሊያቀርብ ነው
የአዲስ አበባ ከተማ መንገዶች ባለሥልጣን ለ2008 በጀት ዓመት፣ በታሪኩ ከፍተኛ የተባለውን የ12 ቢሊዮን ብር የበጀት ጥያቄ ሊያቀርብ እንደሆነ ተጠቆመ፡፡ምንጮች እንደገለጹት፣ ባለሥልጣኑ ለ2008 በጀት ዓመት ለሚያከናወናቸው የመንገድ መሠረተ ልማት ግንባታዎች ያስፈልገኛል ያለውን የበጀት ጥያቄ፣ በሚቀጥለው ሳምንት ለከተማው የፋይናንስና ኢኮኖሚ ልማት ቢሮ ያቀርባል ተብሎ ይጠበቃል፡፡ ባለሥልጣኑ የጠየቀው በጀት እስካሁን ለከተማዋ የመንገድ መሠረተ ልማት ለአንድ የበጀት ዓመት ያስፈልገኛል ብሎ አቅርቧቸው ከነበሩ  የበጀት ጥያቄዎች ሁሉ ከፍተኛው እንደሆነ ታውቋል፡፡ባለሥልጣኑ በ2007 በጀት ዓመት የ6.6 ቢሊዮን ብር በጀት ይዞ ሲንቀሳቀስ እንደነበር የሚታወቅ ሲሆን፣ ከዚህ ውስጥ አስተዳደሩ የፈቀደለት በጀት 6.1 ቢሊዮን ብር ነበር፡፡ ቀሪውን ከመንገድ ፈንድና ከሌሎች የፋይናንስ ተቋማት ያገኘው ነው፡፡ በ2006 ዓ.ም. ደግሞ 3.8 ቢሊዮን ብር በጀት ተፈቅዶለት እንደነበር ይታወሳል፡፡ባለሥልጣኑ በመጪው ዓመት ለሚያስጀምራቸው በርካታ አዳዲስ መንገዶችና በግንባታ ላይ ለሚገኙ መንገዶች ማጠናቀቂያ፣ እንዲሁም ለአዳዲስ መንገዶች ዲዛይን ሥራዎች ይህንን ከፍተኛ የበጀት ጥያቄ ማቅረቡ ታውቋል፡፡በአስተዳደሩ ሥር ካሉ ባለበጀት መሥሪያ ቤቶች ውስጥ ከፍተኛ የሚባለውን በጀት የሚያገኘው የአዲስ አበባ ከተማ መንገዶች ባለሥልጣን፣ ለ2008 በጀት ዓመት   ያስፈልገኛል ብሎ የሚጠይቀውን 12 ቢሊዮን ብር አስተዳደሩ ሙሉ ለሙሉ ይደግፈዋል ተብሎ እንደማይገመት ምንጮች ይገልጻሉ፡፡ ባለሥልጣኑ ከዚህ ቀደም ለ2008 በጀት ዓመት ያቀረበውን ያህል አይሁን እንጂ፣ ከፍተኛ የተባለ በጀት ጠይቆ ከጠየቀው በጀት ግማሽ ያህሉ የተፈቀደለት ጊዜ እንደነበር ያስታውሳሉ፡፡ይህ በእንዲህ እንዳለ የዓለም ባንክ ለመንገድ መሠረተ ልማትና ለአዲስ አበባ ከተማ ትራንስፖርት ማሻሻያ ፕሮግራም የሚውል የ150 ሚሊዮን ዶላር ብድር ለመፍቀድ የተስማማ መሆኑ ታውቋል፡፡ ለጉዳዩ ቅርበት ያላቸው ምንጮች እንደገለጹት፣ የዓለም ባንክ በመንገድና በትራንስፖርት ዘርፍ ለአስተዳደሩ ብድር ሲፈቅድ ለመጀመርያ ጊዜ ነው፡፡  ከዓለም ባንክ በሚገኘው ብድር በዋነኝነት የመንገድና የትራንስፖርት ዘርፍ አገልግሎቶችን ለማቀላጠፍ በሚያስችሉ መሠረተ ልማት ሥራዎች ላይ የሚውል ነው ተብሏል፡፡ ብድሩ ሙሉ በሙሉ ከመለቀቁ በፊት ብድሩ ለታቀደለት ዓላማ እንዲውል ለሥራዎች ማስጀመርያ 4.5 ሚሊዮን ዶላር የተሰጠ መሆኑም ታውቋል፡፡ ዋናው ብድር በሚቀጥለው ዓመት እንደሚለቀቅ ለማወቅ ተችሏል፡፡ከዓለም ባንክ ብድር በተጨማሪ በ2008 በጀት ዓመት ከውጭ የፋይናንስ ምንጮች በሚገኝ ብድር የሚተገበሩ ፕሮጀክቶችም አሉ ተብሏል፡፡ በተለይ ጃፓን ለአዲስ አበባ የመንገድ ጥገና ሥራና ለአሴት ማኔጅመንት የሚውል የሚውል ብድር መፍቀዷ ታውቋል፡፡ ፈረንሣይና ቻይናም ለአዲስ አበባ መንገድ መሠረተ ልማት የሚውል በተመሳሳይ ብድር ለመስጠት ስምምነት ላይ መድረሳቸው ይነገራል፡፡ ከእነዚህ የፋይናንስ ምንጮች የሚገኘው ገንዘብ በ2008 ዓ.ም. የአስተዳደሩ በጀት ውስጥ ተካቶ የሚቀርብ እንደሆነም መረጃዎች ያመለክታሉ፡፡አስተዳደሩ ለመንገድ ዘርፍ ከውጭ የፋይናንስ ምንጮች ይህንን ያህል ገንዘብ አግኝቶ እንደማያውቅ፣ ከዚህ በኋላም እንደ ዓለም ባንክ ያሉ አበዳሪዎች ከአዲስ አበባ ከተማ መንገዶች ግንባታ የሚውል ብድር እንዲሰጡ የሚያስችል ፕሮጀክቶች እየተሠሩ መሆኑንም ለማወቅ ተችሏል፡፡